Moderniseringsdepartementet

postmottak@mod.dep.no	

	Narvik den 15.6.05

Høringsuttalelse - Ny Forskrift om offentlige anskaffelser 

I forbindelse med at ny forskrift om offentlige anskaffelser er ute til høring i Norge ønsker vi å stille spørsmål knyttet til forskriftens håndtering av kunngjøringsregler over EØS-terskelverdiene, § 16-1, som i stor grad er samsvarende med dagens forskrift § 6-4.

Bakgrunnen for vårt spørsmål er at vi, KIONOR AS (tidligere Nor-Trykk Narvik AS), i dag er operatør for drift og produksjon av Norsk lysingsblad og DOFFIN. I den forbindelse er vi også såkalt godkjent eSender OJS, som innebærer at vi kan overføre elektronisk strukturert kunngjøringsinformasjon direkte til Publications Office i Luxemburg. Slik forskriften er formulert (16-1(3)) krever den at kunngjøringene skal sendes til DOFFIN-databasens operatør for kunngjøring i DOFFIN, som antas å være greit. Det som oppfattes som uklart er om det er anledning å kreve at det KUN er DOFFIN-databasens operatør som har anledning til å videresende kunngjøringer til TED? Dersom dette er og blir tilfellet innebærer dette en konkurransehemmende faktor i Norge, i og med at det kun kan operere en aktør på det norske markedet for distribusjon av kunngjøringer til TED. Som nevnte er vi denne operatøren i dag, men situasjonen fra 1.1.06 er at en ny operatør i fra Skottland er tildelt denne kontrakten. Praksisen i fra øvrige EU-land er at den enkelte innkjøpende myndighet selv kan formidle kunngjøringer til TED, enten via SIMAP sine on-line skjema, word/pdf-skjema eller ved hjelp av en autorisert eSender operatør. Så lenge de ulike nasjonale kravene til nasjonal publisering ivaretas, så er dette et system som også ivareta konkurranseelementet i mellom ulike nasjonale fagmiljøer og systemer. I Norge vil en slik forskriftsformulering, hvis den blir stående, innebære at norske fagmiljøer og systemer blir lagt ned. Ved en eventuell fremtidig kontraktsutlyselse vil det heller ikke være norske fagmiljøer til stede for å møte en slik konkurranse/utfordring.

Kort oppsummert:

1.	Vår påstand er at den nye forskriften § 16-1(3) vedrørende ”monopolisering” av retten til å videredistribuere kunngjøringer til TED, kun av DOFFIN-operatør, er i strid med praksis om fri konkurranse i EU/EØS.

Med vennlig hilsen

Sven Rindstad
Avdelingssjef
KIONOR AS (Tidl. Nor-Trykk Narvik AS)